Sharks maak skandes teen CardiffDie haaie probeer Cardiff se spelers keer om ‘n drie te druk. (Foto: Twitter/ Cardiff Rugby) Wanneer dit die dag katte en honde reën en die veld en bal nat en glibberig is, moet ŉ rugbyspan daarby kan aanpas. Dit het die Sharks Sondagmiddag op Kingspark in Durban opnuut besef toe Cardiff hul wedstryd in die Verenigde Rugbykampioenskap met 35 – 0 gewen het nadat die besoekers rustyd reeds met 23 – 0 voor was. Cardiff, wat daaraan gewoond is om in ongunstige toestande te speel, het hul spelpatroon daarby aangepas met die skakelpaar Lloyd Williams (skrumskakel) en die losskakel Jarrod Evans wat met goed berekende skoppe die Sharks onder druk geplaas en in hul eie gebied vasgepen het. Cardiff se losvoorspelers, James Botham, Thomas Young en Josh Turnbull, het die Sharks ook nagmerries gegee met hul vermoë om besit om te draai of die Sharks se besit stadig te maak. Boonop was die Sharks skynbaar die kluts kwyt. Hulle het talle hanteerfoute begaan, die bal swak in- en uitgeskop, lynstane verloor en bottervingers gehad. Boonop het die heelagter, Anthony Volmink, geen vertroue agterlangs met sy swak hantering gegee nie. Hy is ná rustyd vleuel toe geskuif in die plek van Werner Kok, met die losskakel Boeta Chamberlain wat heelagter toe geskuif het. Die ervare Lionel Cronjé het na ŉ lang afwesigheid sy verskyning as die nuwe losskakel gemaak. Kom ons wees eerlik, die Sharks was power, hulle het takties swak gespeel, hul hantering het hulle in die steek gelaat en hulle het ŉ magdom strafskoppe afgestaan. Ja, ŉ mens wil nie kla oor ŉ skeidsregter as jy met 35 – 0 verloor nie, maar die Ier Frank Thomas het die tuisspan kwaai laat deurloop, onder meer met ŉ strafdrie nadat Marnus Potgieter die bal oor sy doellyn geklap het. Die Sharks kon nie by sy vertolking aanpas nie en het die duur prys daarvoor betaal. Die Sharks vestig nou hul hoop op hul terugkerende Springbokke, maar waar is hul diepte? Punte: Cardiff 35 (23): Drieë. Strafdrie (7 punte), Thomas Young (2), Ben Thomas. Doelskoppe: Jarrod Evans (2). Strafdoele: Evans (3). Sharks 0.